Kong Christian Xs frihetsmedalje

Kong Christian Xs frihetsmedalje (opprinnelig: Kong Christian den Tiendes Frihedsmedaille), også kalt Pro Dania, er en dansk medalje innstiftet for å belønne innsats under den andre verdenskrig. Medaljen ble innstiftet 9. mars 1946.Stevnsborg 2005, s. 547.

Utforming
Medaljen er preget i sølv med krone.Stevnsborg 2005, s. 550. Den bærer Christian Xs portrett med innskriften «CHRISTIANUS X – REX DANIÆ» omkring. På baksiden finnes innskriften «PRO DANIA 1940-45» i en krans av eikegrener. Medaljongen har en kongekrone over medaljongen ved opphenget til medaljebåndet.Hieronymussen og Lundø 1966, s. 206. 

Båndet er rødt med en hvit stripe gjennom. Dette er Danmarks flaggfarger. Medaljen bæres i vertikalt medaljebånd for menn, og i sløyfe for kvinner.

Medaljen er utformet av Harald Salomon og produsert av Den Kgl. Mønt i København.

Tildeling
Medaljen ble skapt for å belønne innsats for Danmarks sak i utlandet og ved befrielsen. Den skulle hovedsakelig tildeles utenlandske statsborgere som hadde kjempet for eller fremmet Danmarks sak under okkupasjonen, men kunne også tildeles danske borgere bosatt i utlandet i tilfeller der slike hadde vært særlig virksomme for å fremme kampen for et fritt Danmark.

Kong Christian Xs frihetsmedalje ble i alt tildelt 2920 personer.Stevnsborg 2005, s. 551. Medaljen ble tildelt for militær innsats, men også politikere, sivile og andre fikk medaljen. Den første medaljen ble tildelt Folke Bernadotte.Stevnsborg 2005, s. 548. Medaljen ble tildelt utenlandske kongelige, særlig svenske, men også norske og greske. Framstående britiske politikere som Winston Churchill, Clement Attlee, Anthony Eden og Ernest Bevin ble tildelt medaljen, likeledes svenske Dag Hammarskjöld og den tsjekkoslovakiske utenriksminister Jan Masaryk.Stevnsborg 2005, s. 548–549. Også kunstnere ble tildelt medaljen, best kjent av disse er underholderen Victor Borge.Stevnsborg 2005, s. 549.

Norske innehavere
Kong Christian Xs frihetsmedalje ble tildelt flere nordmenn. Blant disse var kong Haakon, kronprins Olav og kronprinsesse Märtha. Andre norske innehavere er (alfabetisk på etternavn):Listen er delvis basert på «Kong Christian Xs frihetsmedalje til flere nordmenn», VG, 4. juli 1946, s. 2, «Dansk anerkjennelse til en rekke nordmenn», VG, 16. august 1947, s. 6 og «Kong Christian X’s frihetsmedalje», VG, 5. desember 1946, s. 1.

Odd Biltvedt
Erik Colban
Anders Daae
Ove Fossen
Tor Gjesdal
Paul Gløersen
Gerd Grieg
Henrik Hauge
Guttorm Haaversen
Anton Jerwill
Gordon Johnsen
Johannes Knutsen
Arthur Kordt sr
H. K. Lehmkuhl 
Trygve Lie
Knut Løfsnes
Bjarne Monsen
Jacob Natvig
Erling Willi Nielsen
Arne Ording
Håkon Rasmussen
Anders Schmidt
Ingvald Smith-Kielland
Conrad Bonnevie Svendsen
Frithjof Utne
Reidar Vennesland
Ole Weibust 
Thoralf O. Wirik 
Jacob S. Worm-Müller
Toralv Øksnevad

Referanser

Kilder
Hieronymussen, Poul Ohm og Jørgen Lundø: Europæiske ordner i farver, København: Politikens forlag, 1966
Stevnsborg, Lars: Kongeriget Danmarks ordener, medaljer og hederstegn. Kongeriget Islands ordener og medaljer, Syddansk Universitetsforlag, 2005, s. 547–551


Kategori:Danske militære utmerkelser
Kategori:Utmerkelser etablert i 1946
Danmark